 14 učencev osmega in devetega razreda se je 5. 11. 2023 preko Erasmus + projekta odpravilo na izmenjavo v Hamburg. Pot smo začeli pred šolo in se z avtobusom odpravili do Celovca. Tam smo pot nadaljevali z vlakom. Naše potovanje je trajalo 16 ur. Na železniški postaji Hamburg-Altona so nas pričakali učenci in učitelji iz šole Ester-Bejarano Schule. Skupaj smo se odpravili na zajtrk na njihovo šolo, nakar so nas pospremili do našega hotela. Naše popotovanje po Hamburgu se je tako začelo. Skupaj smo si ogledali pristanišče, reko Labo (Elbo). Učenci iz Nemčije so nam pripravili voden ogled po mestu in nam predstavili vse pomembne znamenitosti. Naslednji dan smo sodelovali pri pouku in skupaj posadili drevo v okviru projekta botrstvo dreves (Baumpatenprojekt). Večere smo si krajšali z igrami in sprehodi po mestu. V četrtek smo obiskali klimatsko hišo Klimahaus Bremerhaven, v kateri smo se sprehodili skozi različne klimatske pasove in spoznali podnebne spremembe ter njihov vpliv na svetovne ekosisteme. V World Futer Lab-u smo skozi skupinske igre spoznali, da lahko vsak posameznik s svojim ravnanjem vpliva na klimatske spremembe. Zadnji dan smo poskusili tudi njihovo specialiteto: klobaso s curry omako (Currywurst). Popoldansko druženje pa smo si popestrili z drsanjem. V soboto smo se okoli 10.00 odpravili na pot proti domu. Vrnili smo se z bogatimi izkušnjami in pozitivnimi vtisi. Spoznali smo veliko mesto, njihovo kulturo, njihov način življenja in šolski sitem. Pridobili smo nove prijatelje in izboljšali svoje veščine tujega jezika. S skupnim raziskovanjem novega okolja smo se povezali in ustvarili nepozabne spomine. Ema Žigart in Žana Osvald 